open-index/open-wikipedia-markdown huggingface dataset:
עבד א-רחמן קאסמלו

**עבד א-רחמן קאסמלו** (בפרסית: **عبدالرحمان قاسملو**; 22 בדצמבר 1930 – 13 ביולי 1989) היה פוליטיקאי ומנהיג כורדי איראני. קאסמלו כיהן כמזכ"ל המפלגה הדמוקרטית של כורדיסטן האיראנית (KDPI) משנת 1971 ועד לרציחתו ב-1989 על ידי אנשים החשודים כסוכני הרפובליקה האסלאמית של איראן.

## ביוגרפיה
עבד א-רחמן נולד באורמיה, פרובינציית מערב אזרבייג'ן, איראן, למשפחה פיאודלית עשירה. אביו, מוחמד וסוג' קאסמלו, היה לאומני כורדי משבט השקאק ויועץ לשאה. אמו הייתה ננה ג'אן טימסר, אישה אשורית נוצרית. א-רחמן השלים את לימודיו באורמיה ולאחר מכן בתראן. הוא היה חבר מייסד של זרוע הנוער של המפלגה הכורדית כבר בגיל 15. בהמשך עבר לצרפת כדי להמשיך את לימודיו בסורבון. הוא פגש את אשתו הלן קרוליץ' בצ'כוסלובקיה ולבני הזוג נולדו שתי בנות, מינה (1953) והווה (1955). קאסמלו דיבר באופן שוטף בשמונה שפות: כורדית, סורית-ארמית, פרסית, ערבית, אזרית, צרפתית, אנגלית, צ'כית ורוסית. הוא היה גם בקיא בגרמנית, סלובקית ופולנית.

קאסמלו חזר לכורדיסטן בשנת 1952 לאחר שסיים את לימודיו. לאחר מכן בילה מספר שנים כלוחם פעיל בשדות הצבא הכורדי. בשנת 1962 קיבל תואר דוקטור בכלכלה מאוניברסיטת פראג. בשנת 1973, במהלך הקונגרס השלישי של ה-PDKI, נבחר לתפקיד מזכ"ל המפלגה, תפקיד אליו נבחר מחדש מספר פעמים עד לרציחתו.

ממוזער|קבר קאסמלו בפריז
בשנת 1979, מפלגתו תמכה במהפכה שהובילה להדחתו של מוחמד רזא שאה פהלווי. חומייני ראה את תמיכתם במהפכה כ"אופורטוניסטית", ולאחר שכורדים הקשורים למפלגה השתלטו על מתחמי הצבא באזורים הכורדיים, דרש מהחיילים הכורדים "להחזיר" את נשקם. קאסמלו דרש אוטונומיה לכורדים וסירב להניח את נשקם. המפלגה גם החרימה את משאל העם על החוקה החדשה. לאחר שני עימותים פרץ  וחומייני הכריז על "מלחמה קדושה" נגד ה-PDKI והמורדים הכורדים, שהסתיימה בתבוסה צבאית של הכורדים. בשנת 1982 ניסה קאסמלו להפיל את אנשי הדת השיעים באמצעות ברית עם נשיא איראן המודח אבולחסן בני-סדר, אך בני-סדר סירב להצטרף לברית שתוביל לעצמאות של הכורדים. הסכסוך המזוין נמשך עד 1984, באמצע מלחמת איראן–עיראק, כאשר שתי המדינות תמכו במורדים המזוינים, כל אחת בשטחה של השנייה.

לאחר תבוסת המורדים, התיישב קאסמלו בפריז והצטרף למועצה הלאומית העליונה להתנגדות באיראן, שהוקמה על ידי ה-PDKI וגופי אופוזיציה נוספים כגון מוג'אהדין ח'לק, החזית הדמוקרטית הלאומית הליברלית-שמאלית ועוד באוקטובר 1981.

קאסמלו כתב ספר על ההיסטוריה של הכורדים וארצם בשם "כורדיסטן והכורדים". הספר פורסם לראשונה ב-1964 בסלובקית, ב-1965 באנגלית, ב-1967 בערבית, ב-1969 בפולנית וב-1973 בכורדית.

## רציחתו
ב-1988, לאחר סיום המלחמה, החליטה ממשלת איראן להיפגש עם קאסמלו. מספר פגישות התקיימו בווינה, ב-28 בדצמבר, 30 בדצמבר ו-20 בינואר 1989. פגישה נוספת נקבעה ל-13 ביולי, שוב בווינה. בפגישות השתתפו שלושה נציגים מכל צד.

ב-13 ביולי 1989, קאסמלו נהרג משלושה כדורים שפגעו בו מטווח קרוב מאוד בחדר בו התקיים המשא ומתן. אחד מחברי המשלחת האיראנית שנחשד כרוצח, מצא מקלט בשגרירות איראן.

סגנו, סאדג' שרפקנדי, החליף אותו בתפקיד עד שנרצח בעצמו בברלין ב-17 בספטמבר 1992. קאסמלו נקבר ב-20 ביולי בפריז בבית העלמין פר לשז.

שלושת נציגי ממשלת איראן במשא ומתן שבו לאיראן בסופו של דבר, ואיש מעולם לא הועמד לדין על הרצח.

## קישורים חיצוניים

## הערות שוליים

קטגוריה:כורדים איראנים
קטגוריה:קורבנות רציחות פוליטיות באיראן
קטגוריה:בוגרי אוניברסיטת פריז
קטגוריה:איראנים שנולדו ב-1930
קטגוריה:כורדים שנולדו במאה ה-20
קטגוריה:איראנים שנפטרו ב-1989
דוד ניב (חבקין)

**דוד ניב (חבקין)** (1921–1993) היה איש צבא ומנהלן ישראלי. בשירותו הצבאי הגיע לדרגת אלוף-משנה ושימש כמפקד פיקוד ההדרכה.

## ביוגרפיה
ניב נולד בטישובצה שבאזור לובלין בפולין ב־1921 בשם חבקין. עלה לארץ ישראל ב־1935 ושימש כקצין קשר בגדוד 54 של חטיבת גבעתי (5) במלחמת העצמאות. במרץ 1950 מונה למפקד בה"ד 7 בדרגת רב־סרן, תפקיד בו כיהן עד אפריל 1951. ב־1951 מונה לסגן הקשר"ר בדרגת סגן־אלוף.

ניב מונה למפקד פיקוד ההדרכה בדרגת אלוף-משנה. מעט לאחר מלחמת סיני ב־1956 נמצאו ברשותו 700 מעטפות חתומות בחותמת דואר עזה, שחולקו על ידי הוועד למען החייל ביחידות צה"ל. בעקבות כך הועמד לדין צבאי, הורשע, קיבל נזיפה חמורה ונגזרו עליו קנס בן 700 לירות והדחה מתפקידו. באוקטובר 1957 הושאל מצה"ל לחברה הממשלתית לתיירות לשם ארגון מבצע אכסון לקראת חגיגות העשור למדינת ישראל, ובדצמבר 1957 מונה למנהל הראשי של ועדת העשור.

במרץ 1959 מונה ניב למנהל חברת התיירות הממשלתית בלונדון, כשהוא מיועד להיכנס לתפקיד באוגוסט 1959. באוגוסט 1959 יצא ללונדון לשם לימודים בבית הספר לכלכלה של לונדון.

לאחר שנפצע בתאונת דרכים כתב את הספר: "אנשי הפיג'מות – רשימות מבית־החולים".

למשפחתו היו אחזקות בתחום הדלק.

ניב היה נשוי ליוכבד לבית חופי, אחות אלוף יצחק חופי.

## הערות שוליים

קטגוריה:מפקדי פיקוד ההדרכה
קטגוריה:מפקדי בה"ד 7
קטגוריה:חיילי חטיבת גבעתי (תש"ח)
קטגוריה:אלופי-משנה בצה"ל
קטגוריה:ילידי 1921
קטגוריה:נפטרים ב-1993
קטגוריה:אנשי העלייה החמישית
STDU Viewer

**STDU Viewer** היא תוכנה למחשב המשמשת כמציג קומפקטי למגוון רחב של פורמטים של קבצים, ובהם PDF, פורמט WWF, DjVu, comic book archive (CBR או CBZ), FB2, EPUB, XPS, TCR, Mobipocket (MOBI), AZW, TIFF מרובה עמודים, TXT, PDB, EMF, WMF, BMP, GIF, JPEG, PNG, Photoshop Document (PSD) ו-PCX.

התוכנה פועלת במערכת ההפעלה Microsoft Windows והיא חינמית לשימוש שאינו מסחרי.

## תכונות
STDU Viewer כוללת ממשק מסמכים מבוסס לשוניות (Tabs).

הגרסאות העדכניות מאפשרות שמירה ושחזור ידני של עבודה. התוכנה מציגה תמונות ממוזערות של עמודים, מאפשרת יצירת סימניות, ביצוע התאמות צבע, ושינוי הגדרות טקסט.

התוכנה תומכת בשלושה סוגי אלגוריתמים לחיפוש, וכל תוצאות החיפוש מוצגות ברשימה.

אפשרות סיבוב תצוגה ב-90 מעלות שימושית במיוחד במסכים בעלי תצוגה אנכית.

ניתן גם לייצא דפים מהמסמך לקובצי טקסט או תמונה.

## היסטוריית גרסאות
הגרסה הראשונה של STDU Viewer הייתה 1.0.60, שיצאה ב-13 בספטמבר 2007. היא תמכה בשלושה פורמטים: PDF, DjVu ו-TIFF. גרסה 1.0.76 הוסיפה תמיכה בתווי Unicode. גרסה 1.4.7 הוסיפה אפשרות להדפסת מסמכים.

## ביקורת
STDU Viewer זכתה להערכה בזכות יכולתה לקרוא מגוון רחב של פורמטים של ספרים אלקטרוניים, ולעיתים הוצגה כחלופה ל-Adobe Acrobat Reader.

התוכנה נכללה ברשימת 50 התוכנות החינמיות הטובות ביותר לשנת 2009 וכן ברשימות תוכנות מומלצות לסטודנטים.

## קישורים חיצוניים

## הערות שוליים

קטגוריה:תוכנה
שבע עם קרן מרציאנו

**שבע** (בעבר: **המהדורה המוקדמת**) היא תוכנית אקטואליה יומית בהנחיית קרן מרציאנו המשודרת בשעה 19:00 בקשת 12.

התוכנית סוקרת את אירועי היום בהשתתפות פאנל הפרשנים של התוכנית, בנוסף ישנה פינה בהשתתפות עמית סגל ובן כספית שהם מגישי "פגוש את העיתונות" בערוץ.
## רקע
עקב פרוץ מלחמת חרבות ברזל, ב-8 באוקטובר 2023 ירדה "תוכנית חיסכון" מהאוויר שהוגשה על ידי קרן מרציאנו וגדעון אוקו, ובמקום התוכנית שודרה "המהדורה המוקדמת" שבפברואר 2026 מותגה מחדש תחת השם "שבע". באפריל 2025 חזרה "תוכנית חיסכון" במתכונת חלקית והיא הופיעה כמעין פינה במהדורה, אך בהמשך הפינה הופסקה.

קטגוריה:תוכניות טלוויזיה ישראליות
קטגוריה:תוכניות חדשות ואקטואליה
קטגוריה:תוכניות חברת החדשות
דייוויד ג'ונסון (מושל קרוליינה הדרומית)

**דייוויד ג'ונסון** (באנגלית: **David Johnson**; ) היה פוליטיקאי ומשפטן אמריקאי מקרוליינה הדרומית, איש המפלגה הדמוקרטית, שכיהן כחבר בית הנבחרים של קרוליינה הדרומית בשנים 1810–1811, כשופט ולאחר מכן כנשיא בית המשפט לערעורים של קרוליינה הדרומית בשנים 1824–1846, ולאחר מכן ועד 1848 כמושל קרוליינה הדרומית ה-62.
## ראשית חייו
דייוויד ג'ונסון נולד במחוז לואיזה שבווירג'יניה, כבנם של כריסטופר ואליזבת (לבית דבני) ג'ונסון. הוא התחנך במחוז יורק שבווירג'יניה, אך ב-1789 עבר עם משפחתו למחוז צ'סטר שבקרוליינה הדרומית, שם הוא למד משפטים בהדרכתו של השופט אברהם נוט, והתקבל ללשכת עורכי הדין של קרוליינה הדרומית. בשנים 1810–1811 כיהן ג'ונסון כחבר בית הנבחרים של קרוליינה הדרומית, וב-1812 היה לפרקליט מחוז יוניון.
## שופט
ג'ונסון הצטיין בתחום עיסוקו, וב-1815 מונה כשופט נודד. ב-1824 הוא נבחר כשופט בבית המשפט לערעורים של קרוליינה הדרומית, ב-1830 כנשיא בית המשפט, וב-1835 כנגיד (chancellor) של בית המשפט. במהלך תקופת כהונתו על כס השיפוט היה ג'ונסון תומך בולט באיחוד בשל החלטתו לבטל את שבועת האמונים של המיליציה של קרוליינה הדרומית, ובשל דעתו כי הפרה של חוק פדרלי היא הפרה של חוקי קרוליינה הדרומית.
## מושל קרוליינה הדרומית
ב-1846 בחרה האספה הכללית של קרוליינה הדרומית בג'ונסון כמושל קרוליינה הדרומית לתקופת כהונה של שנתיים. במהלך תקופת כהונתו התחוללה מלחמת ארצות הברית-מקסיקו, והמדינה תמכה במלחמה כראוי. התנהל דיון נרחב על  שהוציא מחוץ לחוק את העבדות בטריטוריות שסופחו ממקסיקו כתוצאה מהמלחמה, ודיון זה סייע לדחוף את קרוליינה הדרומית אל סף הפרישה. עד לתום מלחמת האזרחים לא אייש תומך האיחוד את כס המושל בקרוליינה הדרומית, כאשר מונה בנג'מין פרנקלין פרי לתפקיד על ידי הנשיא אנדרו ג'ונסון.
## חיים אישיים
ג'ונסון היה נשוי לברברה קורטני אסברי הרנדון, ולשניים נולדו חמישה בנים ושלוש בנות.

דייוויד ג'ונסון התגורר לאחר סיום כהונתו כמושל במחוז צ'רוקי שבצפון קרוליינה הדרומית, שם הוא נפטר ב-7 בינואר 1855. הוא נטמן בבית הקברות פורסט לון שבעיר יוניון .
## לקריאה נוספת

* Sobel, Robert, and John Raimo, eds. Biographical Directory of the Governors of the United States, 1789–1978, Vol. 4, Westport, Conn.; Meckler Books, 1978, pp. 1406-1407.


## קישורים חיצוניים
* דייוויד ג'ונסון באתר אגודת המושלים הלאומית 
* דייוויד ג'ונסון באתר The Political Graveyard 
* 

קטגוריה:אמריקאים ילידי וירג'יניה
קטגוריה:מושלי קרוליינה הדרומית
קטגוריה:מושלי מדינות ארצות הברית מהמפלגה הדמוקרטית
קטגוריה:חברי האספה הכללית של קרוליינה הדרומית
קטגוריה:שופטי בתי המשפט של מדינת קרוליינה הדרומית
קטגוריה:בוגרי אוניברסיטת קרוליינה הדרומית
קטגוריה:עורכי דין אמריקאים במאה ה-19
קטגוריה:אמריקאים שנולדו ב-1782
קטגוריה:אמריקאים שנפטרו ב-1855
מחמוד עלווי

**מחמוד עלווי** (בפרסית: **محمود علوی**; נולד ב-24 באפריל 1954) הוא פוליטיקאי איראני שמרן, המשמש כיום כעוזר מיוחד לנשיא איראן מאז 2024. הוא שימש בעבר כשר המודיעין בממשלותיו הראשונה והשנייה של חסן רוחאני.

## ביוגרפיה
עלווי נולד בלמרד, פרובינציית פארס, בשנת 1954. הוא סיים את לימודיו בסמינר, תחילה בנג'ף, ולאחר מכן באבאדאן, בסמינר קום ובטהראן, וב-1970 סיים את לימודיו. הוא מחזיק תואר ראשון במדעי החינוך מאוניברסיטת קום, תואר שני ותואר דוקטור ביסודות המשפט האסלאמי מ.

עלווי הוא איש דת וחוקר של ההלכה האסלאמית. הוא מחזיק בדרגה דתית של אייתוללה. הוא היה ראש הגוף הפוליטי והאידאולוגי של הצבא האיראני, תפקיד אליו מונה על ידי המנהיג העליון עלי חמינאי, ובו כיהן משנת 2000 עד אוגוסט 2009. בנוסף, עלווי היה נציגו של חמינאי בצבא עד אוגוסט 2009. הוא גם מונה לסגן שר ההגנה.

הוא היה נציג טהראן במג'לס במשך ארבע קדנציות בתקופת כהונתם של הנשיאים לשעבר רפסנג'אני וח'אתמי. הוא התמודד למשרה ברשימת חזית ההתנגדות של המהפכה האסלאמית בראשות מוחסן רזאי בבחירות 2012. עם זאת, מועמדותו נדחתה על ידי מועצת שומרי החוקה בטענה שאין לו "מחויבות מעשית לאסלאם ולמשטר".

עלווי היה חבר במועצת המומחים האיראנית. הוא שימש כאיש הקשר של חסן רוחאני לעיר קום ולמוסדותיה בבחירות לנשיאות 2013, ובהמשך מונה לשר המודיעין על ידי רוחאני ב-4 באוגוסט 2013. הוא אושר לתפקיד ב-15 באוגוסט על ידי המג'לס.
### הפרות זכויות אדם
בתפקידו כשר המודיעין בתקופה שבין יולי 2013 לאוגוסט 2021, הוא נחשב אחראי לשורה של הפרות זכויות אדם, ובעקבות כך הוטלו עליו סנקציות במסגרת העיצומים נגד איראן. בין האירועים שנזקפים לחובתו:
* הוא היה אחראי למותו של סארו גהרמאני, שנעצר במהלך הפגנות בינואר 2018, ולמעצר ולהודאה הטלוויזיונית בכפייה של אביו, מוחמד גהרמאני.
* הוא היה אחראי למעצר, עינויים והריגת מפגינים במהלך ההפגנות בשנים 2017–2018, וכן למותם החשוד של מפגינים שהיו במשמורתם של סוכני משרד המודיעין. הדיכוי של המפגינים הביא למותם של לפחות 25 מפגינים וכמה עצורים.
* הוא היה אחראי ללחץ ולמעצר המוני של אזרחים בהאים בשל אמונתם הדתית, כולל 17 אזרחים בהאים שנעצרו בשלוש ערים – אספהאן, שיראז וקראג' – בין ספטמבר לאוקטובר 2018.
* הוא היה אחראי למעצר ולעינויים של פעילי איגודי עובדים, כולל אסמאעיל בכשי וספידה גוליאן, ולדיכוי הפגנות שקטות של עובדים.
* הוא היה אחראי למעצר פעילי חברה אזרחית ולרדיפה והטרדה של בני משפחותיהם ב-2018 כדי למנוע מהם לפנות לעיתונות.
* הוא היה אחראי להרג ומעצר של מפגינים במהלך ההפגנות בנובמבר 2019, וכן איים ולחץ על בני משפחותיהם להימנע מלספק מידע לעיתונות ולקיים טקסי זיכרון.

## קישורים חיצוניים

## הערות שוליים

קטגוריה:שרי ממשלת איראן
קטגוריה:אנשי דת מוסלמים איראנים
קטגוריה:איראנים שמחלקת האוצר של ארצות הברית הטילה עליהם סנקציות
קטגוריה:איראנים שנולדו ב-1954
אמריקן בוי

**אמריקן בוי** (ברוסית: **Америкэн бой**) הוא סרט עלילתי רוסי משנת 1992 בבימויו של בוריס קבשניוב.

## תקציר העלילה
לאחר שנכלא באפגניסטן, ניקולאי ניידנוב מצא את עצמו בארצות הברית עקב הגורל. חייו התגלגלו פחות או יותר באושר: הוא מצא עבודה כמדריך במועדון ספורט, התחתן וקיבל אזרחות אמריקאית. יום אחד, הוא השתוקק לפגוש ולדבר עם חברו לשעבר, סרגיי, ולכן חזר הביתה. אשתו של סרגיי הודיעה לו כי נרצח לאחרונה בהוראת גנגסטרים מקומיים. לאחר שפגש את ניקולאי, אשתו של סרגיי נרצחה גם היא, הוכתה באכזריות; היא הייתה בהריון.

## קישורים חיצוניים

* 

## הערות שוליים

קטגוריה:סרטים ברוסית
קטגוריה:סרטי 1992
קטגוריה:סרטי פעולה רוסיים
קטגוריה:סרטים על נקמה
Bazooka

**"Bazooka"** (בעברית: "בזוקה") הוא סינגל מאת הראפר האמריקאי Miami XO שיצא לאור באופן עצמאי בסוף שנת 2025.

השיר הפך במהרה לוויראלי; הוא צבר תאוצה בסאונדקלאוד ומשם התפשט לטיקטוק ולטוויטר.

## רקע
"Bazooka" הופק על ידי Slxwly. מבחינה מילולית, השיר עוסק בסבתו של Miami XO, שלכאורה נהרגה על ידי בזוקה.

## ביקורת
השיר זכה לתהודה רבה בזכות הצלחתו הוויראלית והשילוב הייחודי בין ההומור והמנגינה שלו. השיר תואר כשיר "שמוכיח שההילה של 2016 עדיין חיה וקיימת".

"הניו יורק טיימס" הכיר בהשפעת השיר בכך שהגדיר אותו "שיר השבוע" מ-17 בפברואר עד 24 בפברואר 2026. העיתונאי ג'ון קראמניקה תיאר את השיר כאחד משירי הממים העמידים ביותר של השנה, תוך שהוא מדגיש את התפשטותו הוויראלית בסאונדקלאוד, בטיקטוק וברשתות החברתיות, וציין את הניגוד בין הפקת הטראפ המלודית והרגועה של השיר לבין המילים ההומוריסטיות האפלות שלו. קראמניקה הדגיש גם את ההשפעה התרבותית של השיר, כאשר מעריצים פירשו אותו כיצירה קומית, והסיק כי השיר משלב הומור, כישרון מוזיקלי ויצירתיות ויראלית.

## הערות שוליים

קטגוריה:שירי 2025
קטגוריה:סינגלים מ-2025
קטגוריה:שירי מוזיקת טראפ
קטגוריה:מוזיקה: תופעות אינטרנט
גרשון פלד

**גרשון פלד** (נולד ב־1925) היה איש צבא ישראלי בדרגת אלוף-משנה שכיהן כמפקד פיקוד ההדרכה.

## ביוגרפיה
פלד נולד ב־1925 בפולין, ועלה לארץ ישראל ב־1935 ולמד בישיבת תפארת ישראל בחיפה.

ב־1943 הצטרף לההגנה בו שימש בתפקידי פיקוד והדרכה. במלחמת העצמאות לחם בחטיבת כרמלי (3).

לאחר המלחמה עבר לחיל השריון, ושימש בתפקידים בביסל"ש וקורסים אחרים, שימש כמג"ד גדוד 52, סגן מפקד ביסל"ש וסגן מפקד חטיבת שריון. במלחמת ששת הימים השתתף במסגרת חטיבה 45 בקרבות ג'נין, קבאטיה ורמת הגולן. מאוגוסט 1967 שימש בתפקידי הדרכה במטה הכללי.

ב־12 באוגוסט 1970 מונה למפקד פיקוד ההדרכה. כיהן בתפקיד עד 3 בספטמבר 1972.

במהלך מלחמת יום הכיפורים שימש פלד כראש מטה אוגדה 210.

בנובמבר 1975 מונה למנכ"ל מסוף המטענים (ממ"ן) בנמל התעופה בן-גוריון שנחנך. שימש בתפקיד עד פברואר 1978.

פלד היה נשוי לאראלה לבית ביקובסקי (1930–2022).

## הערות שוליים

קטגוריה:חיילי צה"ל במלחמת יום הכיפורים
קטגוריה:מפקדי פיקוד ההדרכה
קטגוריה:ישראלים שנולדו ב-1925
ג'ון וודס (פוליטיקאי מפנסילבניה)

**ג'ון וודס** (באנגלית: **John Woods**; 1761 – 16 בדצמבר 1816) היה פוליטיקאי אמריקאי מפנסילבניה שכיהן כחבר הסנאט של פנסילבניה וכחבר בית הנבחרים של ארצות הברית.

## ביוגרפיה
וודס נולד ב-1761 בבדפורד שבפרובינציית פנסילבניה, והיה בנם של קולונל ג'ורג' וודס וג'יין מקדואל. ג'ון למד מאביו את מקצוע מדידת הקרקעות. ג'ון, אביו ואחיו ג'ורג' הבן ערכו את המדידה המקורית של העיר פיטסבורג. ב-30 בספטמבר 1784 הושלמה תוכנית התכנון של 'העיר פיטסבורג' בידי תומאס ויקרוי וג'ון וודס, ואושרה בידי עורך הדין טנץ' פרנסיס, שפעל בשם משפחת פן (ג'ון פן וג'ון פן הבן) בפילדלפיה. המדידה קבעה את גבולותיה העתידיים של פיטסבורג וכללה שטח שנקרא 'תוכנית ג'ון וודס'. בסביבות שנת 1780 נשא ג'ון לאישה את תאודוסיוס היגבי. זמן קצר לאחר מכן התיישבו השניים בבדפורד. אחיו של ג'ון, הנרי וודס, היה גם הוא חבר בית הנבחרים של ארצות הברית מטעם פנסילבניה.

וודס למד משפטים והוסמך כעורך דין בשנת 1781. באותה שנה שירת גם בדרגת מייג'ור במיליציה ועבר למחוז וושינגטון. בשנת 1784 הצטרף ללשכות עורכי הדין של מחוזות וסטמורלנד ופייט; בשנת 1788 הצטרף ללשכת עורכי הדין של מחוז אלגייני ובשנת 1791 ללשכה של בדפורד.

קריירתו נחשבה מוצלחת בזמנו, בין היתר בזכות קשריו עם משפחות בולטות באזור. אחותו ג'יין נישאה לדייוויד אספי, ואחותו אן נישאה לג'יימס רוס, עורך דין בולט מפיטסבורג. במהלך עבודתו עם דייוויד אספי נחשבה פעילותם המשותפת לבעלת השפעה רבה במערב פנסילבניה. יחד עם יו ברקנרידג' ואלכסנדר אדיסון שלט וודס למעשה במערכת המשפט של פיטסבורג משנת 1788 ועד אמצע שנות ה-90 של המאה ה-18.

וודס היה עורך הדין שייצג את פרסלי נוויל, שאיבד את ביתו במהלך מרד הוויסקי. בשנת 1796 היה גם מנהל הגרלה שנועדה לסייע בהקמת האקדמיה של פיטסבורג.

בתחילת הקריירה הפוליטית שלו שימש גם כאחד האלקטורים בבחירות לנשיאות ארצות הברית. לפני שנבחר לבסוף לקונגרס בשנת 1814, התמודד חמש פעמים ללא הצלחה: בשנים 1791, 1794, 1796, 1798 ו-1812.

וודס נבחר מטעם המפלגה הפדרליסטית לקונגרס ה-14 והחל את כהונתו בבית הנבחרים של ארצות הברית ב-4 במרץ 1815. הקדנציה נועדה להימשך עד 3 במרץ 1817, אך וודס מעולם לא הופיע בקונגרס בשל בריאות לקויה.

בעת שהיה בדרכו חזרה מקרוליינה הדרומית, לשם נסע כדי להחלים, הוא נפטר ב-16 בדצמבר 1816 במחוז ברונסוויק שבווירג'יניה בגיל 55, כשנתיים בלבד לאחר תחילת כהונתו.

## קישורים חיצוניים
* 

קטגוריה:אמריקאים ילידי פנסילבניה
קטגוריה:חברי בית הנבחרים של ארצות הברית מפנסילבניה
קטגוריה:חברי בית הנבחרים של ארצות הברית מטעם המפלגה הפדרליסטית
קטגוריה:אמריקאים שנולדו ב-1761
קטגוריה:אמריקאים שנפטרו ב-1816
ויליאם הוג

**ויליאם הוג** (באנגלית: **William Hoge**; 1762 – 25 בספטמבר 1814) היה פוליטיקאי אמריקאי שכיהן כחבר בית הנבחרים של ארצות הברית מטעם מדינת פנסילבניה.

## ביוגרפיה
הוג נולד ב-1762 סמוך להוגסטאון שבפרובינציית פנסילבניה. הוא קיבל השכלה מוגבלת, ובשנת 1782 עבר למערב פנסילבניה. שם הוא ואחיו ג'ון הוג ייסדו את העיירה וושינגטון שבפנסילבניה. בשנים 1796–1797 כיהן כחבר בבית הנבחרים של פנסילבניה.

הוג נבחר בבחירות מיוחדות מטעם המפלגה הדמוקרטית-רפובליקנית לקונגרסים ה-7 וה-8, וכיהן בבית הנבחרים של ארצות הברית עד שהתפטר ב-15 באוקטובר 1804. הוא היה אחד משישה חברי קונגרס מהמפלגה הדמוקרטית-רפובליקנית שהתנגדו לאישור התיקון ה-12 לחוקת ארצות הברית.

לאחר מכן נבחר שוב לקונגרס ה-10. לאחר סיום כהונתו פרש לחוותו סמוך לעיר וושינגטון שבפנסילבניה, שם נפטר ב-25 בספטמבר 1814. הוא נקבר בבית הקברות שנקרא 'Old Graveyard'.

## קישורים חיצוניים
* 
* 

קטגוריה:אמריקאים ילידי פנסילבניה
קטגוריה:חברי בית הנבחרים של ארצות הברית מפנסילבניה
קטגוריה:חברי בית הנבחרים של ארצות הברית מטעם המפלגה הדמוקרטית-רפובליקנית
קטגוריה:אמריקאים שנולדו ב-1762
קטגוריה:אמריקאים שנפטרו ב-1814
מרדף קר

**מרדף קר** (באנגלית: **Cold Pursuit**) הוא סרט אמריקאי מסוגת פעולה, מתח וקומדיה שחורה משנת 2019. הסרט בוים על ידי הבמאי הנורווגי הנס פטר מולנד  ונכתב על ידי פרנק בולדווין. מדובר בגרסה מחודשת (רימייק) לסרט הנורווגי "בסדר ההיעלמות" (Kraftidioten) משנת 2014, שבוים אף הוא על ידי מולנד. בסרט מככב ליאם ניסן בתפקיד הראשי, ולצידו מופיעים טום בייטמן, טום ג'קסון, אמי רוסום ולורה דרן.

## עלילה
עלילת הסרט מתרחשת בעיירת הסקי הבדיונית קיהו (Kehoe) שבהרי הרוקי, קולורדו. **נלס קוקסמן** (ליאם ניסן), נהג מפלסת שלג שקט שזכה בתואר "אזרח השנה" של העיירה, יוצא למסע נקמה לאחר שבנו היחיד, קייל (בגילומו של מייקל ריצ'רדסון, בנו במציאות של ניסן), נרצח על ידי קרטל סמים מקומי. המשטרה קובעת בטעות כי הבן מת ממנת יתר של הרואין, אך קוקסמן מגלה כי מדובר ברצח בהוראת ברון הסמים טרבור קולקוט, המכונה **"וייקינג"** (טום בייטמן).

במהלך ניסיונותיו להגיע לראש הארגון, קוקסמן מחסל מספר מחברי הכנופיה בדרכים שלמד מספרי פשע שקרא, כגון השלכת הגופות במפלי מים כשהן עטופות בגדר תיל כדי שייאכלו על ידי דגים. פעולותיו מעוררות אי-הבנה וגורמות למלחמת טריטוריה עקובה מדם בין הקרטל של וייקינג לבין כנופיה אינדיאנית יריבה בראשות **"שור לבן"** (טום ג'קסון), שסבור בטעות כי וייקינג אחראי למות בנו שלו. הסרט מסתיים בעימות אלים שבו שתי הכנופיות מושמדות ברובן, וקוקסמן ושור לבן עוזבים יחד את המקום במפלסת השלג.

## הפקה
הסרט צולם בעיקר באזורי אלברטה וקולומביה הבריטית שבקנדה, ששימשו כאתר הצילומים לנופי קולורדו המושלגים. במקור תוכנן שם הסרט להיות Hard Powder, אך הוא שונה ל-Cold Pursuit לקראת צאתו. תקציב ההפקה של הסרט עמד על כ-60 מיליון דולר. הבמאי מולנד ציין כי המעבר להוליווד אפשר לו לעבוד עם תקציב גדול יותר ושחקנים מהשורה הראשונה, תוך שמירה על הטון הייחודי של המקור הנורווגי.

## מאפיינים וסגנון
הסרט נבדל מסרטי אקשן סטנדרטיים של ליאם ניסן בזכות שימוש נרחב בהומור שחור ואבסורדי ובאפיון דמויות לא שגרתי. מבקרים רבים השוו את הטון והסגנון של הסרט לאלו של האחים כהן, ובפרט לסרט ולסדרה "פארגו". אלמנט סגנוני בולט בסרט הוא הצגת שקופית שחורה המציינת את שמה של כל דמות שמתה בצירוף סמל דתי (כגון צלב, מגן דוד או סמל מוסלמי), החלטה שהעניקה לסרט קצב ייחודי המשלב קדרות עם שעשוע.

## קבלה וביקורת
הסרט זכה לביקורות מעורבות עד חיוביות. באתר Rotten Tomatoes הוא מחזיק בדירוג של כ-68% ובאתר Metacritic קיבל ציון של 57–66 מתוך 100. המבקרים שיבחו את משחקו של ניסן ואת הרעננות שהסרט מביא לז'אנר האקשן, אם כי חלקם ביקרו את העומס העלילתי ואת היעלמותה המוקדמת של דמותה של אשת הגיבור, בגילומה של לורה דרן. מבחינה כלכלית, הסרט גרף כ-76.3 מיליון דולר ברחבי העולם.

## מחלוקת
סמוך ליציאת הסרט לאקרנים, התעוררה סערה ציבורית בעקבות ראיון של ליאם ניסן לעיתון "אינדפנדנט" (הראיון הוסר מהאתר). ניסן חשף כי עשורים קודם לכן, לאחר שאישה קרובה אליו נאנסה על ידי אדם שחור, הוא הסתובב ברחובות בתקווה להיתקל באדם שחור אקראי כדי להרוג אותו כנקמה. ניסן הביע חרטה עמוקה על מחשבותיו אלו והסביר כי מדובר ב"דחף פרימיטיבי" ממנו למד לקח, אך בעקבות דבריו בוטלה פרמיירת השטיח האדום של הסרט בניו יורק.

## קישורים חיצוניים

* "מרדף קר" באתר טיים אאוט
* ביקורת סרט באתר ynet

## הערות שוליים

קטגוריה:סרטי 2019
קטגוריה:סרטי פעולה אמריקאיים
קטגוריה:סרטי מתח אמריקאיים
קטגוריה:סרטי קומדיה שחורה אמריקאיים
ג'ון הוג

**ג'ון הוג** (באנגלית: **John Hoge**; 10 בספטמבר 1760 – 4 באוגוסט 1824) היה פוליטיקאי אמריקאי שכיהן כחבר בית הנבחרים של ארצות הברית מטעם מדינת פנסילבניה.

## ביוגרפיה
הוג נולד ב-10 בספטמבר 1760 סמוך להוגסטאון שבפרובינציית פנסילבניה. במהלך מלחמת העצמאות של ארצות הברית שירת בדרגת צוער ברגימנט התשיעי של פנסילבניה.

בשנת 1782 עבר לאזור שהוא כיום העיר וושינגטון שבפנסילבניה, עיר שאותה ייסד יחד עם אחיו, ויליאם הוג.

בשנת 1790 היה ציר בוועידה שניסחה את חוקת מדינת פנסילבניה, ולאחר מכן כיהן כחבר הסנאט של פנסילבניה בשנים 1790–1795.

כחבר המפלגה הדמוקרטית-רפובליקנית נבחר הוג לקונגרס ה-8 כדי למלא בבית הנבחרים של ארצות הברית את המושב שהתפנה בעקבות התפטרותו של אחיו, ויליאם הוג. בשנת 1791 נבחר גם לחבר בחברה הפילוסופית האמריקנית.

הוא נפטר ב-4 באוגוסט 1824 במידולנדס שבפנסילבניה, ונקבר בבית הקברות וושינגטון בעיר וושינגטון שבפנסילבניה.

## קישורים חיצוניים
* 
* 

קטגוריה:אמריקאים ילידי פנסילבניה
קטגוריה:חברי בית הנבחרים של ארצות הברית מפנסילבניה
קטגוריה:חברי בית הנבחרים של ארצות הברית מטעם המפלגה הדמוקרטית-רפובליקנית
קטגוריה:אמריקאים שנולדו ב-1760
קטגוריה:אמריקאים שנפטרו ב-1824
ג'ון המילטון

**ג'ון המילטון** (באנגלית: **John Hamilton**; 25 בנובמבר 1754 – 22 באוגוסט 1837) היה פוליטיקאי אמריקאי שכיהן כחבר בית הנבחרים של ארצות הברית מטעם מדינת פנסילבניה.

## ביוגרפיה
המילטון נולד ב-25 בנובמבר 1754 במחוז יורק שבפרובינציית פנסילבניה (בחלק שנמצא כיום במחוז אדמס), ובשנת 1783 עבר למחוז וושינגטון שבפנסילבניה. בשנת 1786 מונה לדרגת לוטננט קולונל במיליציה, ובשנת 1800 קודם לדרגת בריגדיר גנרל. בשנת 1807 היה מייג'ור גנרל של הדיוויזיה ה־14 של המיליציה של מחוזות וושינגטון וגרין.

בשנת 1793 מונה על ידי מושל פנסילבניה, תומאס מיפלין, לתפקיד השריף הראשי של מחוז וושינגטון, וכיהן בתפקיד זה עד 1 בנובמבר 1796. לאחר מכן כיהן כחבר הסנאט של פנסילבניה בשנים 1796–1805, וכן כשופט משנה במחוז וושינגטון בשנים 1802–1805.

המילטון היה גם חבר בחבר הנאמנים הראשון של מכללת ג'פרסון (כיום מכללת וושינגטון וג'פרסון) בעיר וושינגטון שבפנסילבניה, וכיהן בתפקיד זה בשנים 1802–1831.

הוא נבחר כחבר המפלגה הדמוקרטית-רפובליקנית לקונגרס התשיעי, וכיהן בבית הנבחרים של ארצות הברית בין השנים 1805–1807.

ב־31 במאי 1820 מונה שוב לשופט משנה במחוז וושינגטון, וכיהן בתפקיד זה עד מותו ב-22 באוגוסט 1837 בביתו סמוך לג'ינג'ר היל שבפנסילבניה. הוא נקבר בבית הקברות מינגו, סמוך לעיר מונונגהלה שבפנסילבניה.

## קישורים חיצוניים
* 
* 

קטגוריה:אמריקאים ילידי פנסילבניה
קטגוריה:חברי בית הנבחרים של ארצות הברית מפנסילבניה
קטגוריה:חברי בית הנבחרים של ארצות הברית מטעם המפלגה הדמוקרטית-רפובליקנית
קטגוריה:אמריקאים שנולדו ב-1754
קטגוריה:אמריקאים שנפטרו ב-1837
תאי פורקינייה

**תאי פורקינייה** או נוירוני פורקינייה, נקראים על שם הפיזיולוג הצ'כי יאן אוונגליסטה פורקינייה שזיהה אותם בשנת 1837, הם סוג ייחודי של תא עצב (נוירון) גדול ובולט, בעל הסתעפויות רבות, הממוקם בשכבת פורקינייה בקליפת המוח הקטן (קורטקס המוחון). עם גופי תאים בצורת בקבוק, דנדריטים רבים המסתעפים ואקסון ארוך יחיד, תאים אלה חיוניים לשליטה בפעילות מוטורית. תאי פורקינייה משחררים בעיקר מוליך עצבי בשם GABA (חומצה גמא-אמינובוטירית), אשר מעכב נוירונים מסוימים כדי להפחית העברת דחפים עצביים.

**מבנה**: תאים אלה הם מהנוירונים הגדולים ביותר במוח האנושי. בתוך שכבת פורקינייה, שהיא אחת משלוש שכבות הנמצאות בקליפת המוח הקטן, תאי פורקינייה מסודרים כמו אבני דומינו המוערמות זו מול זו.

**תפקוד**: תאי פורקינייה שולטים ומתאמים ביעילות את התנועות המוטוריות של הגוף באמצעות הנוירוטרנסמיטר. הם שולחים בליטות מעכבות לגרעינים העמוקים של המוח הקטן, ומהווים את הפלט היחיד של כל הקואורדינציה המוטורית בקליפת המוח הקטן. נזק לתאי פורקינייה עלול לגרום למספר מחלות נוירולוגיות, בעיקר אטקסיה צרבלרית, נמצא נזק או אבדן תאי פורקינייה אצל אנשים הסובלים מאוטיזם ומחלת נימן-פיק.במהלך התפתחות העובר, חשיפת האם ההרה לאלכוהול עלולה לגרום לנזק משמעותי לתאי פורקינייה אצל העובר, העלול לגרום לתסמונת אלכוהול עוברית. תאי פורקינייה עלולים גם להינזק על ידי נגיף הכלבת כשהוא נודד מאתר ההדבקה בפריפריה למערכת העצבים המרכזית.

**אבחון:** ניתן לזהות תאי פורקינייה באמצעות אימונופלואורסצנציה (IF) ובדיקות תספיג חלבון לנסיוב הדם.

## קישורים חיצוניים


*Purkinje cell cytoplasmic autoantibody type 1 accompaniments: the cerebellum and beyond
*Purkinje Cell Cytoplasmic Autoantibody Type 1 Accompaniments
*Cerebellar leptomeningeal enhancement: An imaging finding of rapidly progressive Purkinje cell cytoplasmic autoantibody type 1 paraneoplastic cerebellar syndrome


קטגוריה:אנטומיה
קטגוריה:המוח
קטגוריה:מערכת העצבים המרכזית
קטגוריה:פיזיולוגיה
אדמסון טנהיל

**אדמסון טנהיל** (באנגלית: **Adamson Tannehill**; 23 במאי 1750 – 23 בדצמבר 1820) היה פוליטיקאי אמריקאי, אשר ייצג את מדינת פנסילבניה בבית הנבחרים של ארצות הברית בין השנים 1813–1815.

## ביוגרפיה
אדמסון טנהיל נולד ב-23 במאי 1750 במחוז פרדריק שבפרובינציית מרילנד, וגדל בתקופת השלטון הקולוניאלי הבריטי באמריקה. הוא למד בבתי הספר הציבוריים באזור הולדתו. בשנות ה-70 של המאה ה-18 הצטרף למהפכה האמריקנית. במהלך מלחמת העצמאות של ארצות הברית שירת בצבא הקונטיננטלי והתקדם עד לדרגת קפטן.

לאחר המלחמה עבר להתגורר באזור פיטסבורג, שם עסק בחקלאות. במקום מגוריו מילא גם כמה תפקידים מקומיים. בין ספטמבר לדצמבר 1812 השתתף במלחמת 1812 כבריגדיר גנרל של מתנדבים מפנסילבניה.

מבחינה פוליטית היה טנהיל חבר המפלגה הדמוקרטית-רפובליקנית. בבחירות לקונגרס בשנת 1812 נבחר במחוז הבחירה ה-14 החדש של פנסילבניה לבית הנבחרים של ארצות הברית בוושינגטון הבירה, והחל את כהונתו ב-4 במרץ 1813. מאחר שלא נבחר מחדש בשנת 1814, כיהן בקונגרס קדנציה אחת בלבד עד 3 במרץ 1815.

לאחר סיום כהונתו בבית הנבחרים של ארצות הברית חזר טנהיל לעסוק בחקלאות. הוא נפטר ב-23 בדצמבר 1820 ליד פיטסבורג שבפנסילבניה.

## קישורים חיצוניים

* 
* 

קטגוריה:אמריקאים ילידי מרילנד
קטגוריה:חברי בית הנבחרים של ארצות הברית מפנסילבניה
קטגוריה:חברי בית הנבחרים של ארצות הברית מטעם המפלגה הדמוקרטית-רפובליקנית
קטגוריה:אמריקאים שנולדו ב-1750
קטגוריה:אמריקאים שנפטרו ב-1820
תומאס בואוד

**תומאס בואוד** (באנגלית: **Thomas Boude**; 17 במאי 1752 – 24 באוקטובר 1822) היה פוליטיקאי אמריקאי שכיהן כחבר בית הנבחרים של ארצות הברית מטעם מדינת פנסילבניה.

## ביוגרפיה
בואוד נולד ב-17 במאי 1752 בעיר לנקסטר שבפרובינציית פנסילבניה. במהלך מלחמת העצמאות של ארצות הברית שירת כלוטננט תחת פיקודו של הגנרל אנתוני ויין ברגימנטים השני, הרביעי והחמישי של פנסילבניה, בין 5 בינואר 1776 ל־3 בנובמבר 1783. במהלך שירותו קודם לדרגת קפטן וקיבל גם דרגת כבוד של מייג'ור. לאחר המלחמה עסק במסחר בעצים בעיר קולומביה שבפנסילבניה. הוא היה חבר ואף אחד ממייסדי אגודת הסינסינטי, ארגון של קצינים ששירתו במלחמת העצמאות.

על פי ארכיוני פנסילבניה, ב־13 באפריל 1796 מינה אותו מושל פנסילבניה תומאס מיפלין לדרגת גנרל.

בין השנים 1794 ל־1796 כיהן כחבר בבית הנבחרים של פנסילבניה. לאחר מכן נבחר כחבר המפלגה הפדרליסטית לבית הנבחרים של ארצות הברית לקונגרס השביעי, אולם בשנת 1802 נכשל בניסיונו להיבחר מחדש לקונגרס השמיני.

לאחר מכן חזר לעסקיו כסוחר עצים. הוא נפטר ב־24 באוקטובר 1822 בעיר קולומביה שבפנסילבניה, ונקבר בחלק של בית הקברות מאונט בת'ל הידוע בשם 'בית הקברות הלבנים' ('Brick Graveyard').

## קישורים חיצוניים
* 
* 

קטגוריה:אמריקאים ילידי פנסילבניה
קטגוריה:חברי בית הנבחרים של ארצות הברית מפנסילבניה
קטגוריה:חברי בית הנבחרים של ארצות הברית מטעם המפלגה הפדרליסטית
קטגוריה:אמריקאים שנולדו ב-1752
קטגוריה:אמריקאים שנפטרו ב-1822
תוצרת בית (סדרת טלוויזיה)

**תוצרת בית** היא סדרת טלוויזיה ישראלית בת שבעה פרקים מסוגת הדרמה הקומית שיצרו וכתבו אדר מירום ועמרי עמית. הסדרה עלתה לשידור ב-yes ב-12 במרץ 2026. כל פרקי הסדרה עלו ב-VOD ובמקביל שודרו בשידור יומי בערוץ 23 "רק ישראלי".

את הסדרה ביים גורי אלפי, הפיקו ארז בן הרוש ובני מנשה ומככבים בה ששון גבאי, עידו קציר ושאדי מרעי.

## תקציר העלילה
יובל, צעיר תל אביבי שהבר שהקים נסגר, נאלץ לנדוד בניגוד לרצונו לערד, עיר הולדתו, כדי לטפל בסבו, שמוליק. בלחץ עזיז, אח לא יוצלח בחמולת פשיעה בדואית סמוכה, הוא מקים יחד עם סבו עסק להכנת ערק ביתי. בין המאבקים האישיים שלהם לדמויות מעברו של יובל ומהסביבה הפרובינציאלית, הם נגררים לסכסוך בין חמולת הפשיעה למשטרה המקומית.

## שחקנים

* **יובל נחשוני** (עידו קציר) – צעיר תל אביבי בן 30, במקור מערד, חוזר לעיר כדי לטפל בסבו
* **שמואל "שמוליק" נחשוני** (ששון גבאי) – סבו של יובל, מייצר ערק ביתי.
* **עזיז** (שאדי מרעי) – האח הצעיר והלא יוצלח בחמולת הפשע הבדואית "אבו-זיאד" 
* **בכר** (אדם גבאי) – בן שכבתו של יובל וחוזר בתשובה ברסלבי
* **אורית מלכה** (ליטל שוורץ) – שוטרת מצליחה ששובצה בתחנת ערד לאחר תאונה שעברה
* **בני** (אלי חביב) – שוטר המקומי, הצמד של מלכה
* **מורן** (עמית מיכאלי) – האקסית המיתולוגית של יובל נחשוני

### דמויות נוספות
* **אדווה** (סוזנה פפיאן) – בת שכבתו של יובל, מנהלת רומן עם עזיז
* **מעיין נחשוני** (לי-רון אברג'ל) – אחות של יובל ונכדתו של שמוליק, קצינה בצה"ל
* **פנינה** (אורנה רוטברג) – שכנה של שמוליק
* עידן שקרוקה – מוכר בקיוסק בערד
* **איל** (אלון ליאור) – בן זוגה של מורן, פקח ברשות הטבע והגנים.
* **יגאל "שפשף"** (יניב ביטון) – מנחה סדנאות ניו-אייג' ומיניות. חייב ליובל ועזיז כסף על ארגז ערק.
* עזרא דגן – שכן של שמוליק בדיור המוגן בבאר שבע
* מיכל ינאי – תל אביבית עשירה שבעלה בגד בה, ובערלות לבה היא מזניחה את כלבו, כריסטיאנו.
* ג'מיל ח'ורי – זיאד, אחיו הבכור של עזיז, וראש חמולת הפשע אבו- זיאד
* וואל חמדון – אח של עזיז מחמולת אבו-זיאד
* יניב לוי – מתווך דירות בערד

## פרקים

## קישורים חיצוניים

*
*
* 
* 
* 

## הערות שוליים

קטגוריה:Yes הטלוויזיה בלוויין: תוכניות וסדרות
קטגוריה:דרמות קומיות ישראליות
קטגוריה:סדרות טלוויזיה ישראליות שעלו לשידור בשנת 2026
קטגוריה:ערד
קטגוריה:גורי אלפי
תומאס קיטרה

**תומאס קיטרה** (באנגלית: **Thomas Kittera**; 21 במרץ 1789 – 16 ביוני 1839) היה פוליטיקאי אמריקאי שכיהן כחבר בית הנבחרים של ארצות הברית מטעם מחוז הבחירה השני של פנסילבניה בשנים 1826–1827, כנציג המפלגה הלאומית הרפובליקנית.

## ביוגרפיה
### ראשית חייו והשכלתו
קיטרה נולד בעיר לנקסטר שבפנסילבניה ב־21 במרץ 1789. בשנת 1801 עבר לפילדלפיה יחד עם אביו, ג'ון קיטרה. בשנת 1805 השלים את לימודיו באוניברסיטת פנסילבניה שבפילדלפיה. לאחר מכן למד משפטים, התקבל ללשכת עורכי הדין בשנת 1808 והחל לעסוק בעריכת דין בפילדלפיה.

### קריירה
בשנים 1817–1818 שימש כסגן התובע הכללי של מדינת פנסילבניה, ולאחר מכן כסגן התובע הכללי של פילדלפיה בשנים 1824–1826. הוא היה חבר במועצה הנבחרת של העיר ואף כיהן כנשיא המועצה בשנים 1824–1825.

קיטרה נבחר מטעם המפלגה הלאומית הרפובליקנית לבית הנבחרים של ארצות הברית לקונגרס ה־19 כדי למלא את המושב שהתפנה בעקבות התפטרותו של ג'וזף המפיל, אולם לא הצליח להיבחר מחדש לקונגרס ה־20.

קיטרה היה חבר בכיר במסדר הבונים החופשיים, וכיהן כגראנד מאסטר של הלשכה הגדולה של פנסילבניה בשנים 1826–1828.

### מותו ומורשתו
קיטרה נפטר בפילדלפיה שבפנסילבניה ב־16 ביוני 1839. תחילה נקבר בבית הקברות של כנסיית סנט פול האפיסקופלית הפרוטסטנטית, ובשנת 1870 הועבר קברו לבית הקברות מאונט מוריה.

דיוקן שלו, שצויר על ידי הצייר תומאס סאלי, מוצג במקדש הבונים החופשיים בפילדלפיה.

בתו הייתה נשואה לראש עיריית פילדלפיה, רוברט טיילור קונרד.

## קישורים חיצוניים
* 
* 

קטגוריה:אמריקאים ילידי פנסילבניה
קטגוריה:חברי בית הנבחרים של ארצות הברית מפנסילבניה
קטגוריה:חברי בית הנבחרים של ארצות הברית מטעם המפלגה הלאומית הרפובליקנית
קטגוריה:אמריקאים שנולדו ב-1789
קטגוריה:אמריקאים שנפטרו ב-1839
Outcome

"**Outcome**" הוא סרט קומדיה שחורה אמריקאי שעתיד לצאת באפריל 2026, בבימויו והפקתו המשותפת של ג'ונה היל, שכתב את התסריט יחד עם עזרא וודס. מככבים בו קיאנו ריבס, ג'ונה היל, קמרון דיאז, מאט בומר, קארי כריסטופר, דייוויד ספייד ולברן קוקס.

## עלילה
ריף הוק הוא שחקן הוליוודי שנמצא פיכח כבר חמש שנים. הוא לקח הפסקה מקריירת המשחק כדי לבנות את ביתו החדש וגאה בהתקדמותו בחיים. כל זה משתנה כשעורך הדין שלו, איסרה סליץ, מתקשר ומגלה שמישהו מסרס אותו באמצעות סרטון מסוכן. ריף יוצא לתקן עוולות מהעבר, לגלות מי מנסה לסחוט אותו ולפגוש מחדש את האנשים שהוא פגע בהם.

## שחקנים

## הפקה
הפקת הסרט "Outcome" החלה לאחר שקיאנו ריבס וג'ונה היל ויתר צוות ההפקה חתמו על ההסכמים עם אפל TV פלוס באפריל 2023. היל ביים וכתב את התסריט יחד עם עזרא וודס, וריבס הצטרף כשחקן ראשי בינואר 2024, כאשר הצילומים העיקריים צפויים להתחיל במרץ 2024 בלוס אנג'לס ולהסתיים במאי.

במרץ 2024 הוכרז שקמרון דיאז תצטרף לצוות השחקנים בתפקיד לא נחשף, ובימים שלאחר מכן אושר גם השתתפותו של מאט בומר. הצילומים העיקריים החלו ב־20 במרץ 2024, זמן קצר לאחר הפקת סרט הקומדיה "מזל משמיים" של ריבס ועזיז אנסרי. במהלך אפריל הצטרפו לצוות גם סוזן לוצ'י, דייוויד ספייד, לברן קוקס, קיאה גרבר, רוי ווד ג'וניור ואצווקו אוקצווקא.

קוקס חשפה את תפקידה כווירג'יניה בספטמבר 2024, וציינה שהיא משתתפת בסצנה משמעותית לצד ריבס. בינואר 2026, קארי כריסטופר הצטרף אף הוא לצוות השחקנים.

## שחרור
"Outcome" צפוי להתפרסם ב-Apple TV ב-10 באפריל 2026.

## קישורים חיצוניים

## הערות שוליים

קטגוריה:סרטים אמריקאיים
קטגוריה:סרטי 2026
קטגוריה:סרטים שצולמו בלוס אנג'לס
קטגוריה:סרטי קומדיה שחורה אמריקאיים
קטגוריה:אפל TV פלוס: סרטים
רכס עיון

[ממוזער|שמאל|250px|[מטולה על רקע עמק עיון והר הלבנון. במרכז־שמאל נראה רכס עיון, ומשמאלו רכס עלי טהר]]
**רכס עיון** הוא רכס הרים בדרום לבנון, המפריד בין עמק עיון אשר ממזרחו לנהר הליטני ממערבו. הרכס מתנשא לרום של 780 מטרים מעל גובה פני הים. עליו שוכן הכפר מרג' עיון, על שלוחתו הדרומית שלוחת קליעה שוכן הכפר קליעה, ועל שלוחתו הצפונית שוכן הכפר בלאט.

## גאוגרפיה
רכס עיון מפריד בין עמק עיון לברך הליטאני, ומשתרע לאורך 13 קילומטרים, כאשר חלקו המרכזי אורך כחמישה קילומטרים. שלוחתו הדרומית, שלוחת קליעה, נוגעת בגבול הישראלי סמוך למטולה. הוא מאופיין בתוואי קרקע סלעי וגירני, המשלב מצוקים תלולים עם שטחים מיוערים חלקית. ממזרחו נמשך במקביל אליו רכס אל-ח'יאם, המפריד בינו ובין כתף שיאון של הר חרמון, וממערבו, מעבר לליטני, נמשך במקביל אליו רכס עלי טהר והבופור, המפרידים אותו מרמת א-נבטיה, בה נמצאת א-נבטיה.

## אקלים וצמחייה
האקלים ברכס הוא ים תיכוני הררי, עם חורפים קרים ושלגים מדי פעם. בקיץ שורר מזג אוויר יבש עם טמפרטורות מתונות יחסית לגובה. הצמחייה כוללת שיחים נמוכים, עשבייה וצמחי תבלין מקומיים. 

## היסטוריה
רכס עיון נכבש על ידי צבא הגנה לישראל במלחמת לבנון הראשונה ב-1982. בשנות ה-80 הוקם במרג' עיון שבפסגתו מפקדת החטיבה המזרחית ביחידת הקישור ללבנון. בצפון הרכס הוקמו מוצב שני, מוצב בית העמודים ומוצב מרג' עיון שהיו מוצבים של צה"ל כחלק מרצועת הביטחון בדרום לבנון. המוצבים שלטו על אזוריהם ואפשרו מעבר בין עמק החולה לצפון רצועת הביטחון, למוצבים דלעת, עישייה, ריחן ובופור. במהלך שנות פעילותם שימשו המוצבים כנקודות תצפית ועמדות ירי לצורך מתן מענה מהיר לאיומים ביטחוניים. לאורך שנות הלחימה נרשמו ברכס מספר אירועים ביטחוניים, ובמאי 2000 פונו המוצבים ונהרסו עם נסיגת צה"ל מדרום לבנון, יחד עם שאר מוצבי רצועת הביטחון.

## הערות שוליים

עיון
עיון
עצירה מחייבת (קוראן)

**עצירה מחייבת** (בערבית: **وقف لازم**; תעתיק: **waqf lāzim**) היא סוג של סימן עצירה במסורת הקריאה של הקוראן, המציין מקום שבו יש לעצור בעת הקריאה. סימן זה מיוצג בדרך כלל באות **מ** (م) המופיעה מעל המילה או בסופה.

עצירה מסוג זה נחשבת הכרחית, משום שהמשך הקריאה ללא הפסקה עלול ליצור משמעות שגויה או בלתי רצויה מבחינה תחבירית או פרשנית.

## משמעות המונח
המילה הערבית *لازم* פירושה "מחייב" או "הכרחי". בהתאם לכך, המונח *وقف لازم* מתייחס לעצירה שנחשבת מחויבת מבחינת מבנה המשפט או משמעות הפסוק.

## תפקיד הסימן
הסימן **م** משמש להדרכת הקורא לעצור בנקודה מסוימת בפסוק, כאשר המשך הקריאה עלול לחבר בין שני חלקי משפט באופן שאינו משקף את המשמעות המקורית של הטקסט.

והסימן על גבי אותיות –  ۘ

## מקומו במסורת הקריאה
סימן זה הוא אחד ממספר סימני עצירה שהתפתחו במסגרת תחום **וַקְף וַאִבְתִדָאא׳** (وقف وابتداء), העוסק בכללי העצירה וההתחלה בקריאת הקוראן. תחום זה נחשב לחלק ממסגרת רחבה יותר של מדעי הקוראן ושל תחום התג'וויד, העוסק בכללי הקריאה התקינה של הקוראן.

## שימוש בעותקי הקוראן
בעותקים מודפסים רבים של הקוראן מופיעים סימני עצירה מסוגים שונים. הסימן **מ** (م) הוא מן הסימנים הבולטים שבהם, והוא נועד להבטיח קריאה מדויקת של הטקסט הקוראני ולמנוע שינוי במשמעות הפסוק.

## ראו גם
* הקוראן
* תג'וויד

## לקריאה נוספת

* von Denffer, Ahmad. ''ʿUlūm al-Qurʾān: An Introduction to the Sciences of the Qurʾān''. Islamic Foundation.
* McAuliffe, Jane Dammen (ed.). ''Encyclopaedia of the Qurʾān''. Brill.
* 


## הערות שוליים

קטגוריה:תג'וויד
החיזור אחר אן בולין

**החיזור אחר אן בולין** (באנגלית: **The Courtship of Anne Boleyn**), הידוע גם בשם "**העניין הגדול**" (באנגלית: **The Great Matter**), הוא ציור היסטורי בצבעי שמן על בד מאת הצייר הגרמני־אמריקאי עמנואל לויצה משנת 1846. היצירה מתארת סצנה מחצר המלוכה באנגליה בתקופת שלטונו של הנרי השמיני ומצויה באוסף מוזיאון סמית'סוניאן לאמנות אמריקאית בוושינגטון.

## תיאור היצירה
הציור מתאר את המלך הנרי השמיני כאשר הוא מחזר בפומבי אחר אן בולין, ששימשה בת לווייתה של של אשתו הראשונה, המלכה קתרין מאראגון. הנרי התאהב באן ולבסוף התגרש מאשתו הספרדייה כדי לשאת אותה לאישה. משמאל לדמויותיהם של הנרי ואן נראה שגריר ספרד, המתבונן במתרחש ומביע סלידה לנוכח התנהגותו של המלך המנהל את יחסיו הרומנטיים בפומבי.

בקומפוזיציה מתוארת גם המלכה קתרין מאראגון בלבוש כהה, כשהיא מביטה מטה ונראית עצובה לנוכח המתרחש. את גלימתה נושאים שני נערי חצר, ושתי גבירות ממתינות מתבוננות בסצנה בדאגה. בקרבת המלכה ניצב הקרדינל תומאס וולזי, אשר תמך בניסיונו של המלך להשיג גט. סביב הדמויות המרכזיות מופיעים אנשי חצר נוספים המגיבים בדרכים שונות למתרחש. בתחתית משמאל יושב ליצן חצר המביע שעשוע, ואילו אציל לבוש שחורים קדים בפני המלכה כמחווה למעמדה.

לויצה היה תומך במהפכות האמריקאית והגרמנית, וייתכן כי בחר לתאר את בגידתו הידועה של הנרי השמיני כדי לבטא את הסתייגותו מן המלוכה.

היצירה מוצגת במוזיאון סמית'סוניאן לאמנות אמריקאית בוושינגטון.

## הערות שוליים

קטגוריה:הנרי השמיני בתרבות
קטגוריה:אן בולין בתרבות
קטגוריה:ציורי היסטוריה
קטגוריה:ציורי שמן
קטגוריה:ציורים מהמאה ה-19
הסתערות על הטאוקאלי בידי קורטס וחייליו

"**הסתערות על הטאוקאלי בידי קורטס וחייליו**" (באנגלית: **The Storming of the Teocalli by Cortez and His Troops**) הוא ציור היסטורי משנת 1848 מאת הצייר הגרמני־אמריקאי עמנואל לויצה. היצירה מתארת עימות בין הכוחות הספרדיים בראשות הרנאן קורטס לבין האצטקים בעיר טנוצ'טיטלאן בשנת 1520. הציור נוצר בהשראת תיאור האירועים כפי שהופיע בספרו של ההיסטוריון האמריקאי ויליאם היקמן פרסקוט *History of the Conquest of Mexico* משנת 1843, אשר תיאר את הקרב כמאבק דרמטי בין הספרדים לבין האצטקים במרכז העיר האצטקית.

## רקע היסטורי
האירועים שעליהם מבוסס הציור התרחשו במהלך הכיבוש הספרדי של האימפריה האצטקית. קורטס עזב את טנוצ'טיטלאן עם רוב צבאו כדי להתמודד עם כוח ספרדי יריב שהגיע מקובה וניסה לעצור את מסעו. בעיר נותר חיל מצב קטן של חיילים ספרדים בפיקודו של פדרו דה אלוואראדו, אשר שמרו על שליט האצטקים מוקטסומהועל אוצרותיו. במהלך היעדרותו של קורטס תקפו אנשי חיל המצב משתתפים בטקס דתי שנערך לכבוד אל הגשם טלאלוק והרגו רבים מהם. פעולה זו עוררה מרד רחב של האצטקים נגד הספרדים.

באותו זמן הצליח קורטס להביס את הכוח הספרדי שנשלח נגדו ואף לצרף את חייליו לצבאו. לאחר מכן שב אל טנוצ'טיטלאן ב־24 ביוני 1520. עם שובו גילה כי העיר הפכה עוינת וכי הוא ואנשיו נלכדו למעשה בתוך עיר מרדנית. הספרדים החלו לבצע פעולות לחימה סביב המבנים שבהם התבצרו, תוך ניסיון להרחיב את אזור השליטה שלהם כהכנה לנסיגה לוחמת מן העיר.

## תיאור היצירה
הציור מתאר את הסתערותם של הספרדים על מקדש פירמידלי אצטקי המכונה טאוקאלי. לפי התיאור שעליו התבסס לויצה, הקרב הגיע לשיאו במאבק ממושך בראש הפירמידה, שם נלחמו הספרדים והאצטקים במשך כשלוש שעות. הלחימה התרחשה סביב מבני האבן והמקדשים שניצבו בראש הפירמידה ולצד אבן ההקרבה הגדולה.

כאשר הגיעו הספרדים לפסגת המקדש הם הפילו את פסלי האלים האצטקים, השליכו אותם מן הפירמידה ושרפו חלק מהם. כוהני הדת האצטקים נדחקו גם הם מן המקדש והושלכו ממנו במהלך הקרב. לפי התיאור הספרותי שעליו התבססה היצירה, הקרב התנהל לעיני תושבי העיר כולה, כאשר הלוחמים נאבקים על ראש הפירמידה לצד המקדשים שהוקדשו לאלים האצטקים.

## הקשר והמשמעות ביצירה
הציור מושפע מן הפרשנות הדרמטית של פרסקוט לאירועי הכיבוש, שבה מוצג הקרב כעימות סמלי בין הנצרות לבין פולחן האלים של האצטקים. המאבק על ראש המקדש מתואר כהתנגשות בין שתי אמונות דתיות, כאשר הספרדים מבקשים להפיל את סמלי הדת האצטקית ולהציב במקומם סמלים נוצריים.

במחקרים מאוחרים יותר הודגש כי היצירה אינה עוסקת רק באירועים של המאה ה-16 אלא גם משקפת תפיסות פוליטיות ותרבותיות של המאה ה-19. הציור נתפס כתגובה רעיונית למלחמת ארצות הברית–מקסיקו שהסתיימה זמן קצר לפני יצירתו, וכן כביטוי לתפיסות אמריקאיות על התפשטות הציוויליזציה והדת הנוצרית. משום כך ניתן לראות בו יצירה המתייחסת בעת ובעונה אחת הן לעבר ההיסטורי של כיבוש מקסיקו והן להקשרים הפוליטיים והתרבותיים של תקופת יצירתה.

## הערות שוליים

קטגוריה:ציורי היסטוריה
קטגוריה:ציורי מלחמה
קטגוריה:ציורי שמן
קטגוריה:ציורים מהמאה ה-19
ולריה ברוני טדסקי

**ולריה ברוני טדסקי** (באיטלקית: **Valeria Bruni Tedeschi**; נולדה ב-1964) היא שחקנית איטלקייה.

## ביוגרפיה
לה שורשים יהודיים מצפון איטליה. ברוני טדסקי נולדה בטורינו, בתם של אלברטו והפסנתרנית מריסה בוריני, אחותה היא הדוגמנית והגברת הראשונה של צרפת קרלה ברוני. משפחתם עזבה את איטליה לצרפת במהלך שנות ה-70. בנוסף היה לה אח שנפטר ב-2006.

היא למדה דרמה והופעתה הראשונה בטלוויזיה הייתה ב-1983, ב-1987 שיחקה בסרט "Hôtel de France", העוסק בזוג שהתאהב בעבר ונפגש שוב פעם לאחר מספר שנים והיווה עיבוד למחזה פלאטונוב, ב-1994 שיחקה בעיבוד קולנועי נוסף לספר המלכה מרגו, ב-1995 שיחקה בסרט "La seconda volta" העוסק בגבר ואישה המכירים ושניהם מציגים את עצמם בשמות בדויים.

ב-1997 שיחקה בסרט "Namai" ההיווה הפקה משותפת ליטאית-צרפתית, ב-1998 שיחקה בסרט "La parola amore esiste" עליו זכתה בפרס הקולנוע האיטלקי דוד די דונטלו.

ב-2003 יצא סרטה הראשון כבמאית זה יותר קל לגמל... בו גם שיחקה, היא זכתה עליו בשני פרסים בפסטיבל טרייבקה, ב-2004 שיחקה בסרט "5x2" העוסק בסיפורי הרקע במבט לאחור שהובילו לפרידתם של בני זוג, ב-2005 הופיעה בסרט מינכן, ב-2006 שיחקה בסרט שנה מופלאה,

ב-2007 ביימה ושיחקה בסרט "Actrices" שזכה בפרס בפסטיבל קאן, ב-2010 שיחקה בסרטו של עמוס גיתאי "Roses à crédit"

## פילמוגרפיה

פילמוגרפיה חלקית:

## קישורים חיצוניים

## הערות שוליים

קטגוריה:שחקניות קולנוע וטלוויזיה איטלקיות
פיליפ תומפסון

**פיליפ רוטס תומפסון** (באנגלית: **Philip Rootes Thompson**; 26 במרץ 1766 – 27 ביולי 1837) היה פוליטיקאי ועורך דין אמריקאי שפעל בסוף המאה ה-18 ובתחילת המאה ה-19 במדינת וירג'יניה.

## ביוגרפיה
תומפסון נולד ב-26 במרץ 1766 סמוך לעיר פרדריקסבורג שבמושבת וירג'יניה. בילדותו התחנך אצל מורים פרטיים. בהמשך השלים את לימודיו במכללת ויליאם ומרי, למד משפטים, התקבל ללשכת עורכי הדין והחל לעסוק בעריכת דין בעיר פיירפקס שבווירג'יניה.

בשנים 1793–1797 כיהן כחבר בבית הנבחרים של וירג'יניה. בשנת 1800 נבחר מטעם המפלגה הדמוקרטית-רפובליקנית לבית הנבחרים של ארצות הברית, וכיהן בקונגרס בין השנים 1801–1807.

לאחר סיום כהונתו בקונגרס חזר לעסוק בעריכת דין והמשיך בכך עד מותו.

תומפסון נפטר ב־27 ביולי 1837 במחוז קאנאווה שבווירג'יניה (אזור שנמצא כיום במדינת וירג'יניה המערבית), ונקבר באזור קואלס מאות', וירג'יניה (כיום העיר סנט אולבנס שבווירג'יניה המערבית).

## קישורים חיצוניים

* 

קטגוריה:אמריקאים ילידי וירג'יניה
קטגוריה:עורכי דין אמריקאים במאה ה-19
קטגוריה:עורכי דין אמריקאים במאה ה-18
קטגוריה:בוגרי מכללת ויליאם ומרי
קטגוריה:חברי בית הנבחרים של ארצות הברית מווירג'יניה
קטגוריה:חברי בית הנבחרים של ארצות הברית מטעם המפלגה הדמוקרטית-רפובליקנית
קטגוריה:אמריקאים שנולדו ב-1766
קטגוריה:אמריקאים שנפטרו ב-1837
עצירה מותרת (קוראן)

**עצירה מותרת** (בערבית: **ج**; תעתיק: **jāʾiz**) היא סוג של סימן עצירה במסורת הקריאה של הקוראן, המציין מקום שבו ניתן לעצור בעת הקריאה, אך אין חובה לעשות זאת. סימן זה מיוצג בדרך כלל באות **[[ج]]** המופיעה מעל מילה מסוימת בטקסט הקוראני.

הסימן מציין כי עצירה בנקודה זו אינה משנה באופן מהותי את משמעות הפסוק, ולכן הקורא רשאי לבחור אם לעצור או להמשיך בקריאה.

## משמעות הסימן
האות **ج** משמשת כקיצור של המילה הערבית *جائز* (*jāʾiz*), שפירושה "מותר" או "אפשרי". במסגרת סימני העצירה בקוראן, סימן זה מציין כי עצירה בנקודה זו מותרת מבחינה תחבירית ומשמעותית.

## תפקיד במסורת הקריאה
הסימן **ج** הוא אחד מן הסימנים הנפוצים במערכת סימני העצירה של הקוראן. מערכת זו התפתחה במסגרת כללי **וַקְף וַאִבְתִדָאא׳** (وقف وابتداء), תחום במסורת הקריאה העוסק בנקודות העצירה וההתחלה בעת קריאת הקוראן.

סימנים מסוג זה מאפשרים גמישות מסוימת בקריאה, במיוחד כאשר הקורא מעוניין לעצור לצורך נשימה או הדגשה, מבלי לפגוע במשמעות הכוללת של הפסוק.

והסימן על גבי אותיות –  ۚ

## שימוש בעותקי הקוראן
בעותקים מודפסים רבים של הקוראן מופיעים סימני עצירה מסוגים שונים. הסימן **ج** משמש לציון מקומות שבהם ניתן לעצור מבלי ליצור שינוי משמעותי במשמעות הטקסט הקוראני.

## ראו גם
* הקוראן
* תג'וויד
* סימן סוף פסוק (קוראן)
* עצירה מחייבת (קוראן)
* איסור עצירה (קוראן)

## לקריאה נוספת

* von Denffer, Ahmad. ''ʿUlūm al-Qurʾān: An Introduction to the Sciences of the Qurʾān''. Islamic Foundation.
* McAuliffe, Jane Dammen (ed.). ''Encyclopaedia of the Qurʾān''. Brill.
* Ibn al-Jazari. ''An-Nashr fi al-Qiraʾāt al-ʿAshr''.


## הערות שוליים

קטגוריה:תג'וויד
ראשי הכפר

**ראשי הכפר** (באנגלית: **Village Magnates**) הוא ציור בצבעי מים על נייר מאת האמן האמריקאי ג'וליאן סקוט משנת 1880. היצירה חתומה ומתוארכת בפינה השמאלית התחתונה בשם האמן. לפי הרישום בגב העבודה, שמה הוא "Village Magnates", ונראה כי נשמרה במסגרת עץ מגולפת מקורית.

## רקע
ארבע מן הדמויות המופיעות בציור זוהו באמצעות תצלומים שפורסמו בספרו של פרדריק ו' ריקורד History of Union County, New Jersey משנת 1897. הזיהוי נעשה על פי השוואה בין הדמויות המצוירות לבין התצלומים שבספר.

## תיאור היצירה

הציור מציג שבעה גברים היושבים יחד במסגרת מועצה או ישיבה משותפת, כפי שעולה גם מן הרישום בגב העבודה שבו נכתב כי הדמויות מופיעות "במועצה". מבין הדמויות המופיעות בציור זוהו ארבעה אנשים על פי תצלומים שפורסמו במקור ההיסטורי האמור. הדמויות מזוהות לפי סדר הופעתן משמאל לימין, בעוד שלוש דמויות נוספות נותרו ללא זיהוי.

## הדמויות המזוהות

הדמות הראשונה משמאל זוהתה כג'ון ו' הטפילד. הוא נולד בינואר 1859 בבית משפחתו בפליינפילד שבניו ג'רזי. אביו, לוי הטפילד, הכשיר אותו למקצוע הנגרות, והשניים היו שותפים בבעלות על מחסן פחם מקומי. המחסן פעל בשיטת העמסה שנרשמה כפטנט על ידי האב. בשנת 1894 מונה הטפילד למנהל הדואר של פליינפילד.

הדמות השלישית משמאל זוהתה כלוי הטפילד, שנולד בווסטפילד שבניו ג'רזי בשנת 1817. הוא היה בעלים מצליח של כמה עסקים בתחום העץ והפחם בפליינפילד. נוסף על כך שימש דירקטור במספר חברות ומוסדות, בהם Dime Savings Bank, חברת הרכבת של פליינפילד, חברת Bound Brook Mutual Fire Insurance Company וחברת American Mutual Fire Insurance Company של פליינפילד.

הדמות הרביעית משמאל זוהתה כפרימן בלאדגוד. הוא נולד בשנת 1820 בעיר פרת' אמבוי למשפחה חקלאית. בשנת 1838 עבר לניו יורק כדי ללמוד את מקצועות הבנייה והבנייה באבן. בהמשך החזיק גם אינטרסים כלכליים בתחום כריית הפחם וייצור הנפט.

הדמות השישית משמאל זוהתה כוויליאם מקדואל קורייל. הוא נולד בשנת 1815 בדנלן. מגיל שבע עשרה עסק בייצור כובעים ועבד עם חברת Van Nostrand & Conover בפליינפילד טאונשיפ. באמצע המאה התשע־עשרה הקים מפעל משלו. נוסף על פעילותו התעשייתית שימש כדירקטור בבנק First National Bank of Plainfield והיה ממייסדי הבנק.

שלוש הדמויות האחרות בציור, השנייה, החמישית והשביעית משמאל, אינן מזוהות.

## הערות שוליים

קטגוריה:ציורי שמן
קטגוריה:ציור אמריקאי
קטגוריה:דיוקנאות גברים
קטגוריה:ציורים מהמאה ה-19
איסור עצירה (קוראן)

**עצירה אסורה** (בערבית: لا; תעתיק: **'lā**) היא סוג של סימן עצירה במסורת הקריאה של הקוראן, המציין מקום שבו אין לעצור בעת הקריאה. סימן זה מופיע בדרך כלל בצורת הצירוף **[[ل]]ا** מעל מילה מסוימת בטקסט הקוראני.

הסימן נועד למנוע עצירה בנקודה העלולה לשבש את מבנה המשפט או ליצור משמעות חלקית או מטעה של הפסוק.

## משמעות הסימן
המילה הערבית *لا* פירושה "לא". במסגרת סימני העצירה בקוראן היא מציינת כי אין לעצור בנקודה זו בעת הקריאה, שכן עצירה במקום זה עלולה להפריד בין חלקים תחביריים הקשורים זה לזה.

והסימן על גבי אותיות – ۙ

## תפקיד במסורת הקריאה
סימן זה הוא חלק ממערכת סימני העצירה שהתפתחה במסגרת כללי **וַקְף וַאִבְתִדָאא׳** (وقف وابتداء), תחום במסורת הקריאה של הקוראן העוסק בנקודות העצירה וההתחלה בעת הקריאה.

מערכת זו מסייעת לקוראים לשמור על קריאה תקינה הן מבחינה תחבירית והן מבחינה פרשנית, ובכך להבטיח שהטקסט יובן בהתאם למשמעותו המקורית.

## שימוש בעותקי הקוראן
בעותקים מודפסים רבים של הקוראן מופיע הסימן **لا** בנקודות שבהן עצירה עלולה ליצור הבנה לא נכונה של הטקסט. במקרים כאלה מומלץ להמשיך בקריאה עד לנקודת עצירה מתאימה יותר.

## ראו גם
* הקוראן
* תג'וויד
* סימן סוף פסוק (קוראן)
* עצירה מותרת (קוראן)
* עצירה מחייבת (קוראן)
* כללי וקף ואבתדאא'

## לקריאה נוספת

* von Denffer, Ahmad. ''ʿUlūm al-Qurʾān: An Introduction to the Sciences of the Qurʾān''. Islamic Foundation.
* McAuliffe, Jane Dammen (ed.). ''Encyclopaedia of the Qurʾān''. Brill.
* 


## הערות שוליים

קטגוריה:תג'וויד